રાજ્યમાં આગામી વિધાનસભાની ચૂંટણીને લઇને રાજકીય પક્ષો ચૂંટણી પ્રચારમાં વ્યસ્ત છે અને તેમનું આક્રમક વલણ દેખાઇ રહ્યું છે. કોંગ્રેસ અને ભાજપ વચ્ચે તો જાણે આરોપ-પ્રત્યારોપણની હારમાળા ચાલી છે. કોંગ્રેસના ઉપાધ્યક્ષ રાહુલ ગાંધી અત્યાર સુધીમાં બે વાર રાજ્યની મુલાકાત લઇ ચૂક્યા છે અને આ દરમિયાન તેઓ ભાજપ, પીએમ મોદી અને અમિત શાહ પર પ્રહારો કરવાની એક પણ તક ચૂક્યા નથી. તો સામે ભાજપ પણ 15 દિવસ લાંબી ગૌરવ યાત્રામાં રોજ મોટા નેતાઓ લાવી રહ્યું છે અને તેઓ કોંગ્રેસ અને રાહુલ ગાંધીના પ્રહારોનો આકરો જવાબ આપી રહ્યાં છે. સાથે જ ગુજરાતમાં રાહુલ ગાંધીએ કરેલ મંદિરની મુલાકાતો પર પણ પ્રશ્નો થઇ રહ્યાં છે.